**Dunakeszi Kistérség Társulása**

**2023. év III. negyedévi gazdálkodásának indokolása**

A 2023. év harmadik negyedévi bevételi teljesítés adatai az 1. sz. mellékletben találhatóak, a 2023. év harmadik negyedévi kiadási teljesítési adatokat a 2. sz., valamint a 3. sz. mellékletek mutatják be. Az általános tartalékok állományát a 4. sz. melléklet részletezi. A harmadik negyedévi költségvetési mérleg az 5. sz. mellékletben található. Az előirányzat felhasználási ütemterv alakulását a 6. sz. melléklet, a pénzeszközök változását az 7. sz. melléklet mutatja be.

***BEVÉTELEK***

Dunakeszi Kistérség Társulásának bevétele szeptember végéig 78.736.249,-Ft volt, ebből 59.667.488,-Ft költségvetési bevételként, 19.068.761,-Ft finanszírozási bevételként (előző évi maradvány) jelenik meg.

A Társulás likviditása az előző évi maradvány, valamint a tagönkormányzatok befizetési kötelezettségének teljesítése alapján biztosított volt.

**Költségvetési bevételek**

Az **egyéb működési bevételek** teljesítése 12,-Ft, a bankszámlán lévő pénz után jóváírt kamatokból.

**Működési célú támogatásokból** 59.667.476,-Ft érkezett.A tagi hozzájárulások összege 14.773.725,-Ft volt, ebből 9.824.175,-Ft-ot Dunakeszi Város Önkormányzata, 4.949.550,-Ft-ot Göd Város Önkormányzata fizetett. Az állategészségügyi feladatok ellátásához 5.761.753,-Ft-tal járultak hozzá a tagönkormányzatok (Dunakeszi 3.831.426,-Ft, Göd 1.930.327,-Ft). Az orvosi ügyelet ellátására Dunakeszi Város Önkormányzata 26.021.844,-Ft-ot, Göd Város Önkormányzata 13.110.154,-Ft-ot fizetett.

**Finanszírozási bevételek**

Finanszírozási bevételként az előző évi maradványból 19.068.761,-Ft jelenik meg.

***KIADÁSOK***

A kiadásokra tervezett 98.625.398,-Ft-ból 59.632.264,-Ft-ot fizettünk ki szeptember végéig, a teljesítés 60,5 %.

**Személyi juttatások** jogcímennem volt kifizetés**.** Előző évről áthúzódó tételként 61.000,-Ft reprezentációs adót fizettünk ki, ez jelenik meg teljesítésként a **munkaadókat terhelő adók és járulékok** jogcímen.

**Dologi kiadásokra** 51.497.059,-Ft-ot költöttünk. Jogi feladatok ellátására 1.458.000,-Ft-ot utaltunk át. Az orvosi ügyelet ellátására 39.132.000,-Ft-ot fordítottunk. Állategészségügyi feladatra 9.826.884,-Ft-ot utaltunk át, az összeg a 2022. november hónaptól 2023. július hónapig teljesített szolgáltatások értékét foglalja magában. A szúnyoggyérítés költsége 884.301,-Ft volt. Az OTP Bank Nyrt. részére 187.439,-Ft pénzforgalmi jutalékot fizettünk ki. Az irodaszerre fordított kiadás 8.435,-Ft volt.

**Működési célú pénzeszköz átadásokra** 9.946.892,-Ft-ot terveztünk, a teljesítés 8.074.205,-Ft.

A 10/2023. (IV.13.) sz. határozat alapján a nyári napközis táborok működtetéséhez a Dunakeszi Óvodai és Humán Szolgáltató Központ és Könyvtár részére 2.400.000,-Ft-ot utaltunk át, Göd Város Önkormányzata 240.000,-Ft támogatásban részesült. A Dunakeszi Polgármesteri Hivatal részére 5.434.205,-Ft-ot fizettünk ki, ebből 4.393.440,-Ft a munkaszervezet bér- és járulékköltségét, 970.128,-Ft a gazdasági feladatok ellátásának költségét, 70.637,-Ft az integritás felelős bér- és járulék költségét fedezi.

**TARTALÉK**

Az eredeti költségvetésben 9.518.344,-Ft tartalékot terveztünk. A tartalékok állománya szeptember 30-án 8.837.163,-Ft volt. Az állomány összességében 681.181,-Ft-tal csökkent, mely tartalmaz 4.068.761,-Ft növekedést és 4.749.942,-Ft csökkenést. A növekedést a maradvány teljes összegének költségvetésbe történő beépítése tette lehetővé. A csökkenést az indokolja, hogy a működési célú pénzeszközátadások előirányzatára 2.640.000,-Ft-ot vezettünk át a nyári táboroztatás támogatására, reprezentációs kiadások adójának rendezésére 28.000,-Ft került átcsoportosításra a munkaadókat terhelő adók és járulékok előirányzatra. A 8/2023.(IV.13.) sz. határozat alapján 2.081.942,-Ft-ot csoportosítottunk át a szúnyoggyérítés költségeinek fedezetére.

**Pénzkészlet változása**

A nyitó pénzkészlet január 1-én 19.068.761,-Ft volt. A Társulás bankszámlájára összesen 59.667.488,-Ft bevétel érkezett. A felmerült kiadások összege 59.632.264,-Ft volt, így a záró pénzkészlet 2023. szeptember 30-án 19.103.985,-Ft. A pénzeszközök változásának bemutatását a 7. sz. melléklet tartalmazza.

Dunakeszi Kistérség Társulásának 2023. harmadik negyedévi tevékenységéről összességében megállapítható, hogy a jogszabályi előírásoknak megfelelően szűkebb lehetőségeken belül gazdálkodik. A 2023. évi költségvetési törvény alapján központi költségvetési támogatásra nem jogosult. Feladatainak ellátáshoz szükséges forrást a tagdíjakból, illetve maradványából fedezi.

**LÉTSZÁM**

A Társulás alkalmazotti létszámmal nem rendelkezik.

Dunakeszi, 2023. október 26.

 Dióssi Csaba sk.

 Társulási Tanács Elnöke

A beszámolót összeállította:

Pálinkás Józsefné

Gazdasági Osztály

 osztályvezető